S-63/2008

Mál þetta, sem dómtekið var 7. ágúst sl., höfðaði lögreglustjórinn á Vestfjörðum með ákæru 18. júlí 2008 á hendur ákærða, E-x-x M-x-x EL S A-x-x, kt. ..., skráðum til heimilis að Sóltúni 7, Sveitarfélaginu Árborg:

I.

Fyrir brot á tollalögum, með því að hafa, við komu til landsins föstudaginn 4. júlí 2008, flutt inn ólöglegan varning og án þess að greiða af honum tollskyld gjöld.

Telst þetta varða við 169. og 170. gr. tollalaga nr. 88/2005.

II.

Fyrir brot á lögum um útlendinga, með því að hafa dvalið á Íslandi í atvinnuskyni án dvalarleyfis frá 4. júlí 2008 til 15. júlí 2008.

Telst þetta varða við 1. mgr. 8. gr., sbr. a-lið 1. mgr. 57. gr. laga nr. 96/2002.

III.

Fyrir brot á lögum um atvinnuréttindi útlendinga, lögum um verslunaratvinnu og lögreglusamþykkt Ísafjarðarbæjar, með því að hafa mánudaginn 14. júlí og þriðjudaginn 15. júlí 2008, stundað á Ísafirði farandsölu án atvinnuleyfis og án leyfis lögreglustjóra.

Telst þetta varða við 3. mgr. 6. gr. og 1. mgr. 8. gr., sbr. a lið 1. mgr. 17. gr. laga nr. 97/2002 og 13. gr., sbr. 44. gr. lögreglusamþykktar Ísafjarðarbæjar nr. 509/2002, sbr. 7. gr., sbr. 3. mgr. 24. gr. laga nr. 28/1998.

Þess er krafist að ákærði verði dæmdur til refsingar og upptöku á ólögmætum ávinningi að fjárhæð kr. 23.500.- í íslenskri mynt og að fjárhæð kr. 27.290,- í erlendri mynt, samtals kr. 50.790,- sbr. 69. gr. almennra hegningarlaga, auk upptöku á 38 olíumálverkum, 206 póstkortum, 19 myndum á laufblöðum, 148 bókamerkjum og 494 papírusmyndum, samtals 905 hlutum, sbr. 181. gr., sbr. 185. gr. tollalaga.

I.

Fyrirkall í máli þessu var gefið út 18. júlí 2008 og birt fyrir ákærða sama dag. Við þingfestingu málsins 7. ágúst sl. sótti ákærði hvorki þing né boðaði forföll. Til þinghaldsins mætti hins vegar skipaður verjandi ákærða.

Sækjandi krafðist þess í ofangreindu þinghaldi, með vísan til 1. mgr. 126. gr. laga nr. 19/1991 um meðferð opinberra mála, að málið yrði dómtekið á grundvelli útivistar ákærða. Skipaður verjandi kvaðst í ljósi framburðar ákærða fyrir lögreglu ekki gera athugasemd við dómtöku málsins á þeim grundvelli. Krafðist verjandi þess fyrir hönd ákærða að honum yrði ákveðin sú vægasta refsing sem lög leyfðu. Þá mótmælti hann sérstaklega upptökukröfum ákæruvalds hvað varðaði peninga þá, innlenda og erlenda, sem í ákæru greindi. Var málið dómtekið við svo búið.

Með vísan til tilvitnaðrar lagagreinar þykir mega jafna útivist ákærða til játningar hans, enda samrýmist sú niðurstaða gögnum málsins. Brot ákærða teljast því sönnuð og varða brot hans skv. I. tölulið ákæru við 170. gr., sbr. 169. gr., tollalaga nr. 88/2005, brot skv. II. tölulið varða við 1. mgr. 8. gr., sbr. 1. mgr. 9. gr., laga nr. 96/2002 um útlendinga og þá varða brot skv. III. tölulið ákæru við ákvæði þau sem þar er vísað til.

II.

Samkvæmt vottorði sakaskrár ríkisins hefur ákærða ekki áður verið gerð refsing.

Refsing ákærða þykir að brotum hans virtum hæfilega ákveðin 130.000 króna sekt til ríkissjóðs og komi tíu daga fangelsi í stað sektarinnar verði hún ekki greidd innan fjögurra vikna frá uppkvaðningu dómsins.

Með vísan til kröfugerðar ákæruvalds, gagna málsins og 181. gr. tollalaga nr. 88/2005 er gerður upptækur varningur sá er ákærði flutti ólöglega inn til landsins og nánar er lýst í dómsorði. Þá verður einnig, sbr. ákvæði 69. gr. almennra hegningarlaga nr. 19/1940, fallist á kröfu ákæruvalds um upptöku 23.500 íslenskra króna, ávinnings aflað með brotum ákærða, enda sú fjárhæð í ágætu samræmi við það sem fram kemur í rannsóknargögnum lögreglu um umfang hinnar ólöglegu sölustarfsemi ákærða og verð seldra mynda.

Ákæruvaldið hefur aftur á móti hvorki fært fram fyrir því haldbær gögn né rök að þær 27.290 krónur í erlendri mynt, sem lögregla lagði hald á við rannsókn málsins, séu ávinningur af framangreindum brotum ákærða. Kröfu ákæruvalds um upptöku þeirrar fjárhæðar er því hafnað.

Í samræmi við ákvæði 1. mgr. 165. gr. laga nr. 19/1991 um meðferð opinberra mála dæmist ákærði til að greiða allan sakarkostnað málsins, sem samkvæmt framlögðum gögnum er eingöngu þóknun skipaðs verjanda hans, T-kk-ef G-kk-ef hdl., fyrir störf lögmannsins bæði á rannsóknarstigi og fyrir dómi, er hæfilega þykir ákveðin 125.496 krónur að meðtöldum virðisaukaskatti.

Dóm þennan kveður upp K-kk-nf H-kk-nf héraðsdómari, en uppkvaðning dómsins hefur dregist lítillega vegna starfsanna dómara.

D Ó M S O R Ð:

Ákærði, E-x-x M-x-x EL S A-x-x, greiði 130.000 krónur í sekt til ríkissjóðs og komi tíu daga fangelsi í stað sektarinnar verði hún eigi greidd innan fjögurra vikna frá uppkvaðningu dómsins.

Ákærði sæti upptöku á 23.500 íslenskum krónum, 38 olíumálverkum, 206 póstkortum, 19 myndum á laufblöðum, 148 bókamerkjum og 494 papírusmyndum.

Kröfu ákæruvalds um upptöku á 27.290 krónum í erlendri mynt er hafnað.

K-kk-nf H-kk-nf